section_heading: Koncept emisije
paragraph_text: U kvizu se između sto natjecatelja na galeriji nasumce izabere jedan koji postaje glavni natjecatelj i dolazi naprijed pored voditelja kviza, Tarika Filipovića. Nakon predstavljanja, može birati između dvije teme i iz one koju odabere dobije pitanje i tri ponuđena odgovora. Kada voditelj postavi pitanje i ponudi tri odgovora, onda prvo odgovara sto natjecatelja s tribine putem svojih tipkovnica, a za to imaju šest sekundi. Nakon toga odgovara glavni natjecatelj, a za njega je vrijeme odgovaranja neograničeno. Ako netočno odgovori, ispada iz igre i odlazi bez ičega. Ako točno odgovori, gleda se koliko je od početnih sto natjecatelja s galerije netočno odgovorilo (ako je to npr. 46 i onda natjecatelj dobiva 46000 kuna, a tih 46 nisu više u igri). Svi s galerije koji netočno odgovore ne mogu više igrati sve dok se ne izabere novi glavni natjecatelj, a to se vidi po tome što se kućice u kojima se natjecatelji nalaze zacrvene i kasnije zamrače.